
Senatul Republicii
A XVII-A LEGISLATURĂ
NR. 2484
PROIECT DE LEGE 
privind iniţiativa membrilor QUINTARELLI, COPPOLA, BARGERO, BONACCORSI, CAPUA, CARROZZA, DALLAI, Marco DI MAIO, GALGANO, MALPEZZI, RAMPI, TINAGLI, VARGIU, BALDUZZI, BOMBASSEI, CIMMINO, DAMBRUOSO, MATARRESE, MOLEA, VECCHIO, SOTTANELLI, BINETTI, BUTTIGLIONE, Cristian IANNUZZI și LIBRANDI
(A se vedea textul camerei nr. 2 2520)
aprobat de cea de-a IX-a Comisie permanentă (Transport, servicii poştale și de telecomunicaţii) a Camerei Deputaţilor la 7 iulie 2016
Transmis de Preşedintele Camerei Deputaţilor către președinție la 19 iulie 2016 
Dispoziţii referitoare la furnizarea de servicii de internet pentru protecţia concurenţei și a libertăţii de acces a utilizatorilor
PROIECT DE LEGE
Articolul 1
(Definiţii)
(1) În sensul prezentului proiect: 
(a) „rețea internet” înseamnă în contextul rețelelor de comunicații electronice, astfel cum sunt definite la articolul 2 litera (a) din Directiva 2002/21/CE a Parlamentului European și a Consiliului din 7 martie 2002, sistemul de rețele de comunicații electronice publice și interconectate, inclusiv segmentul de acces la locația utilizatorului, care operează cu suita de protocoale Transmission control protocol -TCP (Protocol de control al transmisiei) și Internet protocol -IP (Protocol internet) definite de Internet Engineering Task Force (IETF), care utilizează adresele și numerele de IP ale unui sistem autonom a cărui alocare este coordonată la nivel mondial de Internet assigned numbers authority (IANA - Autoritatea de atribuire a numerelor de internet), precum și numerele asociate serviciului rețelei de internet „port numbers” , registrele pentru numele de domeniu, precum și Domanin name system (DNS) root zone, coordonate la nivel mondial de IANA;
(b) „platforma tehnologică” înseamnă ansamblul de software-uri, specificații tehnice, standarde și hardware-uri găzduite de furnizorul de servicii ale societății informaționale, pentru ca utilizatorul să poată utiliza anumite software-uri sau servicii disponibile pe cale electronică sau să poată beneficia de un anumit conținut digital prin intermediul rețelei de internet, exceptând software-ul limitat la o utilizare specializată și care, prin urmare, nu este destinat unei utilizări generale;
(c) „furnizor de servicii ale societății informaționale” înseamnă entitatea care furnizează servicii ale societății informaționale, astfel cum este definită la articolul 2 alineatul (1) litera (a) din Decretul legislativ nr. 70 din 9 aprilie 2003, care furnizează un software, un conținut digital sau servicii puse la dispoziție pe cale electronică de către furnizorii terți de conținuturi și servicii prin intermediul unei platforme tehnologice care permite achiziționarea de către utilizator;
(d) „experiența utilizatorului”înseamnă combinația de mecanisme și metode al cărei scop este să plaseze un utilizator într-o poziție în care să utilizeze un software sau un serviciu pus la dispoziție pe cale electronică sau să creeze o percepție asupra utilizării acestuia, care este una pozitivă în momentul în care utilizatorul detectează o viteză și o eficiență care depășesc așteptările sale inițiale și una negativă în momentul în care utilizatorul detectează o încetinire și întârzieri sub așteptările sale inițiale;
(e) „furnizorii de rețele sau de servicii de comunicații electronice” înseamnă subiecții autorizați în sensul articolului 25 din Codul comunicațiilor electronice, menționat în Decretul legislativ nr. 259 din 1 August 2003, de punere în aplicare în Italia a rețelelor și serviciilor de comunicații electronice care facilitează accesul utilizatorilor casnici la servicii de  internet și furnizorii de acces la rețeaua respectivă;
(f) „accesul best effort” înseamnă metoda de utilizare a internetului în care nu există nicio garanție că pachetele de date sunt efectiv livrate la destinație, deoarece nu sunt prezente specificații tehnice și niveluri de servicii, întrucât calitatea serviciului este determinată de sarcina rețelei.
Articolul 2
(Calificarea serviciilor furnizate către utilizatori)
(1) Fără a aduce atingere celor stabilite la articolul 4 din Regulamentul (UE) 2015/2120 al Parlamentului European și al Consiliului din 25 noiembrie 2015, un serviciu de acces sau de conexiune la internet care limitează posibilitatea utilizatorului de a beneficia de o parte sau un subansamblu de servicii oferite pe internet, nu poate fi calificat drept  „acces la internet” sau „serviciu de internet” într-o ofertă comercială destinată publicului și într-o documentație contractuală și informativă a furnizorilor de rețele sau servicii de comunicații electronice. Documentația contractuală ar trebui să indice, pentru serviciul de acces sau de conexiune la internet sus-menționat, cu cel mai înalt grad de precizie din punct de vedere tehnic, limitările existente pentru un serviciu de acces sau de conexiune la internet care permite utilizarea nelimitată a serviciilor oferite pe internet.
Articolul 3
(Limitele gestionării traficului)
(1) În conformitate cu orientările de punere în aplicare a articolului 3 alineatul (5) din Regulamentul (UE) 2015/2120 al Parlamentului European și al Consiliului din 25 noiembrie 2015, furnizorilor de rețele sau servicii de comunicații electronice nu le este permis să împiedice accesul la aplicații și servicii de internet sau să încetinească accesul în ceea ce privește viteza care ar fi furnizată unui utilizator în aceeași zonă cu aceeași capacitate și lățime de bandă cu acces nelimitat la internet, fără a aduce atingere cazurilor în care sunt necesare măsuri care împiedică sau încetinesc accesul, chiar și pentru perioade scurte, pentru unul dintre următoarele motive: 
(a) pentru a preveni sau a atenua efectele blocării traficului pe internet, cu condiția tratării în același fel a diferitelor tipuri de trafic;
(b) pentru a păstra integritatea și securitatea internetului, precum și a furnizorului de servicii de internet, a serviciilor de comunicații electronice în cauză sau a terminalului utilizatorului final;
(c) pentru a limita transmiterea de comunicări nesolicitate către un utilizator final, în baza acordului utilizatorului respectiv;
(d) pentru a pune în aplicare măsuri legislative sau judiciare specifice și obligatorii. 
(2) În conformitate cu orientările de punere în aplicare a articolului 3 alineatul (5) din Regulamentul (UE) 2015/2120, furnizorii de rețele sau servicii de comunicații electronice pot comercializa servicii de valoare adăugată pentru a prioritiza clasele de trafic în propriul segment al rețelei de acces cu scopul de a satisface necesitățile clienților de afaceri și rezidențiali. Acceptarea utilizatorului trebuie să fie liber exprimată (de exemplu, pe cale electronică) și să facă obiectul unui acord tarifar și contractual specific și separat. Accesul best effort la internet trebuie, în orice caz, să facă parte din serviciile oferite de operatori și trebuie publicat, în aceeași măsură, în aceleași oferte comerciale sus-menționate în baza cărora este stabilit tariful de bază.
(3) Furnizorilor de servicii de acces la internet nu le este permis să stabilească prețul pentru aceste servicii în baza serviciilor sau aplicațiilor oferite sau utilizate prin accesul la internet furnizat.
(4) În cazul producerii unui prejudiciu la adresa integrității sau securității internetului, furnizorului de servicii de internet, serviciilor de comunicații electronice sau terminalelor utilizatorului final, menționate la alineatul 1 litera (b) de către traficul provenit de la terminalul unui alt utilizator final al serviciilor operatorului, acesta din urmă, anterior adoptării unor măsuri care împiedică sau încetinesc traficul, trimite în prealabil o notificare către utilizatorul respectiv cu privire la măsurile preconizate pentru a permite primului utilizator să pună capăt în mod spontan comportamentului dăunător. În cazul în care urgența situației impune acest lucru, operatorul adoptă de îndată măsurile necesare pentru încetarea sau prevenirea daunelor și notifică utilizatorul. În cazul în care comportamentul dăunător este aplicat de utilizatorul final al serviciilor unui alt operator, notificarea prealabilă menționată mai sus nu va fi trimisă și numai în cazurile de pericol real, semnificativ și grav de deteriorare a integrității sau securității internetului sau a serviciului furnizorului sau de deteriorare gravă a terminalelor utilizatorului final menționate la alineatul (1) litera (b), furnizorul serviciului de internet sau al serviciului de comunicații electronice aduce în vedere această circumstanță, în termen de șase ore de la descoperire, în atenția autorității judiciare, Centrului național de răspuns la incidente de securitate cibernetică (CERT), înființat la nivelul Ministerul Dezvoltării Economice în conformitate cu articolul 16-bis alineatul (4) din Codul comunicațiilor electronice, menționate în Decretul legislativ nr. 259 din 1 august 2003 și a autorității italiene de reglementare din sectorul comunicațiilor și furnizează datele tehnice strict necesare pentru a preveni daunele produse în conformitate cu normele de protecție a confidențialității datelor cu caracter personal.
(5) În conformitate cu articolul 5 din Regulamentul (UE) 2015/2120, pentru prevenirea degradării serviciilor de acces la internet și a răspândirii practicilor nerezonabile de gestionare, autoritatea italiană de reglementare în comunicații stabilește, în termen de șaizeci de zile de la data intrării vigoare a prezentei legi, nivelurile minime privind calitatea serviciilor, actualizate cel puțin anual, care trebuie respectate și publicate în mod adecvat de către furnizorii de rețele sau servicii de comunicații electronice.
Articolul 4
(Accesul deschis la software-uri, conținuturi și servicii)
(1) Utilizatorii au dreptul să găsească online, într-un format adecvat platformei tehnologice dorite și să folosească la alegere, în condiții egale și nediscriminatorii, software-uri, conținuturi și servicii brevetate sau cu surse deschise. Utilizatorii au dreptul să dezinstaleze software-ul și să șteargă conținutul care nu prezintă interes de pe dispozitive, cu excepția cazului în care un astfel de software este furnizat în baza unor norme obligatorii sau este esențial pentru funcționarea sau securitatea dispozitivului, a rețelelor publice de comunicații la care se conectează sau a datelor gestionate de dispozitiv. În orice caz, este interzisă dezinstalarea în scopul unic de a permite dispozitivului să funcționeze cu încălcarea reglementărilor imperative.
(2) Drepturile menționate la alineatul (1) nu pot fi limitate sau restricționate în niciun fel la achiziționarea sau la utilizarea de software-uri, conținuturi sau servicii specifice, cu excepția cazului în care acestea nu se încadrează în cazurile prevăzute la alineatul (1), de către operatorii de platforme prin intermediul unor instrumente contractuale, tehnologice, economice sau prin experiența utilizatorilor.
Articolul 5
(Transparență)
(1) Furnizorii de rețele sau servicii de comunicații electronice publică, în termen de treizeci de zile de la data intrării în vigoare a prezentei legi, în secțiunea de pe site-ul lor internet privind transparența prețurilor, prevăzută în deliberările autorității italiene de reglementare din sectorul comunicațiilor, de punere în aplicare a articolului 1 alineatul (4) din Decretul-lege nr. 7 din 31 ianuarie 2007, convertit cu modificări, prin Legea nr. 40 din 2 aprilie 2007, oferte care intră în domeniul de aplicare al articolelor 2 și 3 din prezenta lege, specificând care dintre acestea garantează accesul la internet în conformitate cu specificațiile menționate la articolul 2 și care încorporează măsurile menționate la articolul 3. Aceleași informații sunt furnizate către autoritatea italiană de reglementare în comunicații astfel încât autoritatea însăși să fie responsabilă pentru reglementare.
Articolul 6
(Sancţiuni)
(1) Informațiile omise, incomplete sau eronate dintr-o ofertă comercială, astfel cum este prevăzut la articolul 2, atrage răspunderea operatorilor de platforme în ceea ce privește comportamentul prevăzut la articolul 22 alineatul (2) din Codul Consumatorului menționat în Decretul legislativ nr. 206 din 6 Septembrie 2005 și sancționat de autoritatea competentă menționată la articolul 27 din codul respectiv, acționând din oficiu sau în baza unui raport al utilizatorilor.
(2) Autoritatea italiană de reglementare în comunicații asigură respectarea dispozițiilor prevăzute la articolul 3 din prezenta lege și la articolele 3, 4 și 5 alineatul (2) din Regulamentul (UE) 2015/2120 al Parlamentului European și al Consiliului din 25 noiembrie 2015, constată încălcări ale acelorași dispoziții comise de furnizorii de rețele sau servicii de comunicații electronice și impune sancțiunile prevăzute la articolul 98 alineatul (11) din Codul comunicațiilor electronice, menționat în Decretul legislativ nr. 259 din 1 august 2003.
(3) Autoritatea menționată la articolul 27 alineatul (1) din codul prevăzut în Decretul legislativ nr. 206 din 6 septembrie 2005 este în măsură să evalueze și să sancționeze, în sensul articolelor 21-27 din codul menționat, încălcări ale articolului 4 din prezenta lege. 

